Cent e cincuante milions di agns? Pôc plui pôc mancul. E jere une dì come une altre suntune anonime splaze dal mâr di Tetide. Il soreli al brusave e ai grancj sauropodis nol restave altri che butâsi inte aghe. Cu lis grandis codonis a movevin il licuit provocant des ondis che a levin a rompisi cuintri la cueste. In cîl a planavin variis formis di pterosaurs, grancj, mezans e pitinins. Si butavin jù tal mâr a predâ riscjant grues des voltis a cause di cualchi crocodîl in vuaite. Un piçul brontosaur (o alc che al sameave a un brontosaur) al veve decidût di esplorâ la splaze par so cont ma a un dât moment si cjatà di front un minaçôs theropodi cjarnivar... le varès viodude peloche se nol fos rivât in jutori so pari che, cu al potente code, i molà une biele vuiscjade al agressôr. Insome, cheste volte e jere lade drete pe famee dai brontosaurs. Il theropodi, dopo di chê sdrondenade, nol veve plui olsât fâsi viodi di chês bandis e al jere restât a bocje sute.
Cent e cincuante milions di agns dopo, simpri tal chel mâr, ancje se al jere cambiât alc. Toni e Meni, vedranons cence remedi, dopo di un bagn si jerin distirâts sui jetuts a cjapâ soreli in chel di Lignan. A sintirin une vôs berlâ: “Cocco freshco, cocco bello, cocco di mamma!”
“Lu sintistu Meni? Âstu gole?”
“Mah? E se tal servìs dopo jessisi tocjât il bigul? Âstu mai pensât? No ise miôr une bire?”
“Mi sa che tu âs reson, Meni... ancje par mitigâ la scalogne!”
“Sì, Toni: e je pocje frice ca ator ma usgnot o cumbinarìn cun cualchi todescjone in discoteche, fiditi!”
Tal cîl a svolavin dai acuilons narançons e un grant parecjadudis zâl; pôcs a jerin i cocâi... a preferivin lâ a pasturâ bande dal Tiliment.
Cualchi milion di agns plui tart e jere une dì di soreli inceant. Al jere simpri il stes mâr ma cuntun nivel di idrocarbûrs une vore elevât. Su la splaze a jerin a cjapâ soreli dai grancj organisims colôr viole a ûs amoebis..., sì, pensait però a amoebis cuntun diametri di cinc metris! Inte ombrene a parevin come dai balons dûrs e secs ma apene che lis scjaldave il soreli lôr si slargjavin deventant molis e inglobant altris organisims plui piçui. In cîl a svolavin dai pes... be', pes e je une peraule gruesse: no sameavin tant ai lôr progjenitôrs, i pes volants...
Si butavin jù tal mâr di idrocarbûrs par passisi di cualchi altri mostri. Sì, e jere une zornade come une altre in rive al mâr.
di Checo Tam
fur_Latn fur_Latn scn_Latn fur_Latn fur_Latn fur_Latn fur_Latn fur_Latn fur_Latn fur_Latn